**Szombathely Megyei Jogú Város Önkormányzata Közgyűlésének**

**….../2022. (…………...) önkormányzati rendelete**

**a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról**

Szombathely Megyei Jogú Város Önkormányzatának Közgyűlése a szociális igazgatásról és a szociális ellátásokról szóló 1993. évi III. törvény 1. § (2) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 45. §-ában és 132. § (4) bekezdés g) pontjában kapott felhatalmazás alapján az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában és a szociális igazgatásról és a szociális ellátásokról szóló 1993. évi III. törvény 2. §-ában meghatározott feladatkörében eljárva a következőket rendeli el:

**1. §**

(1) A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet (a továbbiakban: Rendelet) 4. § (8) bekezdése helyébe a következő rendelkezés lép:

„(8) Az e rendeletben meghatározott feltételekkel biztosítandó települési támogatások megállapítása iránt folyó eljárásban az Szt. 4. § (1) bekezdésében meghatározott vagyon esetén a kérelmet – a rendkívüli krízishelyzetre tekintettel nyújtott települési támogatás, a gázártámogatás és a villamosenergia támogatás iránti kérelem kivételével - szociális rászorultság hiányában el kell utasítani.”

(2) A Rendelet 4. §-a a következő (12) és (13) bekezdéssel egészül ki:

„(12) Az e rendeletben meghatározott feltételekkel biztosított települési támogatások valamelyikében részesülő személy a jogosultság feltételeit érintő lényeges tények, körülmények megváltozásáról 15 napon belül köteles értesíteni az eljáró hatóságot.

(13) Az e rendeletben meghatározott feltételek hiányában vagy e rendelet megsértésével nyújtott települési támogatást meg kell szüntetni, továbbá a támogatást jogosulatlanul és rosszhiszeműen igénybevevőt kötelezni kell a támogatás visszafizetésére.”

**2. §**

A Rendelet 12. §-a helyébe a következő rendelkezés lép:

**„12. §**

(1) Lakhatáshoz kapcsolódó kiadások viseléséhez nyújtott rendszeres települési támogatások formái:

*a)* önkormányzati tulajdonú lakásban lakók lakbértámogatása,

*b)* nem önkormányzati lakásban lakók lakbértámogatása,

*c)* fűtési támogatás,

*d)* gázártámogatás és

*e)* villamosenergia támogatás.

(2) Önkormányzati tulajdonú lakásban lakók lakbértámogatásának megállapítására Szombathely Megyei Jogú Város Önkormányzata Közgyűlésének 36/2010. (XII.01) önkormányzati rendeletének szabályai az irányadók.

(3) Nem önkormányzati tulajdonú lakásban lakók lakbértámogatásának megállapítására Szombathely Megyei Jogú Város Önkormányzata Közgyűlésének 36/2010. (XII.01) önkormányzati rendeletének szabályai az irányadók.”

**3. §**

A Rendelet a következő alcímmel egészül ki:

**„Fűtési támogatás**

**12/A. §**

(1) A fűtési támogatás a szociálisan rászoruló háztartások részére a háztartás tagjai által lakott lakás, vagy nem lakás céljára szolgáló helyiség (továbbiakban együtt: lakás) fűtési kiadásának viseléséhez, tárgyév szeptember 15. napjától az azt követő év május15. napjáig, fűtési időszakra nyújtott hozzájárulás.

(2) A fűtési támogatást

*a)* elsősorban természetbeni szociális ellátás formájában a szolgáltató felé történő, vagy

*b)* szilárd tüzelőanyaggal fűtött lakásban élő kérelmező részére történő, közvetlen

utalással kell nyújtani.

(3) Fűtési támogatásra jogosult az a személy,

*a)* aki egyedül élő és havi jövedelme az öregségi nyugdíj mindenkori legkisebb összegének 300 százalékát,

*b)* akinek háztartásában az egy főre jutó havi jövedelem az öregségi nyugdíj mindenkori legkisebb összegének 200 százalékát

nem haladja meg, és a háztartás tagjai egyikének sincs vagyona.

(4) Fűtési támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától, azzal, hogy külön lakásnak kell tekinteni a társbérletet és a jogerős bírói határozattal megosztott lakás lakrészeit.

(5) A fűtési támogatás esetében a lakásfenntartás elismert havi költsége az elismert lakásnagyság, és az egy négyzetméterre jutó elismert költség szorzata. Az egy négyzetméterre jutó elismert havi költség az e rendelet 3. § b) pontjában meghatározott összeg.

(6) A fűtési támogatás esetében elismert lakásnagyság

*a)* ha a háztartásban egy személy lakik 35 nm,

*b)* ha a háztartásban két személy lakik 45 nm,

*c)* ha a háztartásban három személy lakik 55 nm,

*d)* ha a háztartásban négy személy lakik 65 nm,

*e)* ha négy személynél több lakik a háztartásban, a *d)* pontban megjelölt lakásnagyság és minden további személy után 5-5 nm,

de, legfeljebb a jogosult által lakott lakás nagysága.

(7) A fűtési támogatás egy hónapra jutó összege

*a)* a lakásfenntartás elismert havi költségének 30%-a, ha a jogosult háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 50%-át,

*b)* a lakásfenntartás elismert havi költségének és a támogatás mértékének (a továbbiakban: TM) szorzata, ha a jogosult háztartásában az egy főre jutó havi jövedelem az a*)* pont szerinti mértéket meghaladja,

de nem lehet kevesebb, mint 3 000 forint és nem lehet több, mint 10 000 Ft, azzal, hogy a támogatás összegét 100 forintra kerekítve kell meghatározni.

(8) A (7) bekezdés b) pontja szerinti TM kiszámítása a következő módon történik: , ahol a J a jogosult háztartásában egy főre jutó havi jövedelmet, az NYM pedig az öregségi nyugdíj mindenkori legkisebb összegét jelöli. A TM-et századra kerekítve kell meghatározni.

(9) A (7)–(8) bekezdés szerint számított havi támogatás összegét 1 000 Ft-tal megemelt összegben, legfeljebb havi 10 000 Ft-ban kell megállapítani, annak

*a)* az egyedül élő kérelmezőnek, aki kizárólag öregségi nyugdíjban, korhatár előtti ellátásban, rokkantsági nyugdíjban, rehabilitációs járadékban, vagy a megváltozott munkaképességű személyek ellátásairól és egyes törvények módosításáról szóló 2011. évi CXCI. törvényben szabályozott rehabilitációs ellátásban, rokkantsági ellátásban részesül,

*b)* a kérelmezőnek, aki, vagy a vele egy háztartásban élő valamely személy tartós betegségére, vagy fogyatékosságára tekintettel magasabb összegű családi pótlékban, illetve fogyatékossági támogatásban részesül.

(10) A fűtési támogatást a fűtési időszak kezdetét megelőző hónap első napjától, legkésőbb a fűtési időszak utolsó napjáig lehet benyújtani, a határidő elmulasztása jogvesztő.

(11) A fűtési támogatást tárgyév szeptember 30. napjáig benyújtott kérelmek esetén tárgyév szeptember 15. napjától az azt követő év május 15. napjáig, szeptember 30. napját követően benyújtott kérelmek esetén a benyújtás hónapja első napjától a fűtési időszak utolsó napjáig kell megállapítani.

(12) A fűtési támogatás iránti kérelemhez csatolni kell a fűtési költséget igazoló közüzemi számlát.

(13) A (2) bekezdés b) pontja szerint megállapított fűtési támogatás, egy összegben, a határozat meghozatalát követő hónap 5. napjáig kerül utalásra.

(14) A fűtési támogatást meg kell szüntetni

*a)* a jogosult kérelmére,

*b)* ha a jogosult meghal, vagy

*c)* ha a jogosult elköltözik.

A megszüntetés időpontja a megszüntetési ok felmerülése hónapjának utolsó napja.”

**4. §**

A Rendelet a következő alcímmel egészül ki:

**„Gázártámogatás**

**12/B. §**

1. A gázártámogatás a szociálisan rászorulók részére a kérelmező által ténylegesen lakott, a földgázzal fűtött lakás földgázfogyasztás kiadásának viseléséhez, 2022. október 1. napjától 2023. április 30. napjáig a Szombathely Megyei Jogú Város Önkormányzata Közgyűlése által meghatározott keretösszegen belül nyújtott hozzájárulás. A támogatást természetbeni szociális ellátás formájában a szolgáltatóhoz történő utalással kell nyújtani.

(2) Gázártámogatásra jogosult az a személy, aki a kérelem benyújtását megelőző hónapban az egyes egyetemes szolgáltatási árszabások meghatározásáról szóló 259/2022. (VII.21.) Korm. rendelet 5. § (1) bekezdésében megjelölt fogyasztási mérték felett vételezett földgázt, és

*a)* akinek egy vagy két fős háztartásában az egy főre jutó havi jövedelem nem haladja meg a 150.000, -Ft-ot, vagy

*b)* akinek 3 vagy több fős háztartásában az egy főre jutó jövedelem nem haladja meg 114.000, -Ft-ot.

(3) Gázártámogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától, azzal, hogy külön lakásnak kell tekinteni a társbérletet és a jogerős bírói határozattal megosztott lakás lakrészeit.

(4) A gázártámogatás egy hónapra jutó összege a (2) bekezdésben meghatározott fogyasztási mérték feletti m3-ként 250,-Ft, de legfeljebb havonta 20.000, - Ft.

(5) A gázártámogatást 2022. október 1. napjától 2023. április 30. napjáig lehet benyújtani, a határidő elmulasztása jogvesztő. A támogatás a benyújtás hónapja első napjától 2023. április 30. napjáig kerül megállapításra.

(6) A gázártámogatás iránti kérelemhez csatolni kell a kérelmező által ténylegesen lakott lakás vonatkozásában a kérelem benyújtását megelőző hónapra kiállított földgáz számlát, és a kérelmező lakáshasználatának hitelt érdemlő módon történő igazolását.

(7) A gázártámogatást meg kell szüntetni

*a)* a jogosult kérelmére,

*b)* ha a jogosult meghal, vagy

*c)* ha a jogosult elköltözik.

A megszüntetés időpontja a megszüntetési ok felmerülése hónapjának utolsó napja.

(8) Nem lehet gázártámogatást megállapítani azon lakás tekintetében, amelyre vonatkozóan villamosenergia támogatás került megállapításra.

(9) A gázártámogatás megállapítását követően a jogosultsági feltételek fennállását az eljáró hatóság a támogatási időszak alatt ellenőrizheti.

(10) A háztartásra vonatkozóan nem állapítható meg ismételten gázártámogatás, amennyiben a támogatás a 4. § (13) bekezdésében foglaltakra tekintettel került megszüntetésre.”

**5. §**

A Rendelet a következő alcímmel egészül ki:

**„Villamosenergia támogatás**

**12/C. §**

(1) A villamosenergia támogatás a szociálisan rászorulók részére a kérelmező által ténylegesen lakott lakás villamosenergia-fogyasztása kiadásainak viseléséhez, 2022. október 1. napjától 2022. december 31. napjáig a Szombathely Megyei Jogú Város Önkormányzata Közgyűlése által meghatározott keretösszegen belül nyújtott hozzájárulás. A támogatást természetbeni szociális ellátás formájában a szolgáltatóhoz történő utalással kell nyújtani.

(2) Villamosenergia támogatásra jogosult az a személy, aki a kérelem benyújtását megelőző hónapban az egyes egyetemes szolgáltatási árszabások meghatározásáról szóló 259/2022. (VII.21.) Korm. rendelet 2. § (1) bekezdésében megjelölt fogyasztási mérték felett vételezett villamosenergiát, és

*a)* akinek egy vagy két fős háztartásában az egy főre jutó havi jövedelem nem haladja meg a 150.000, -Ft-ot, vagy

*b)* akinek 3 vagy több fős háztartásában az egy főre jutó jövedelem nem haladja meg 114.000, -Ft-ot.

(3) Nem jogosult villamosenergia támogatásra az a kérelmező, akinek háztartásában épített medence vagy szauna működik, vagy a háztartásban a villamosenergiát napenergiával termelik.

(4) Villamosenergia támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától, azzal, hogy külön lakásnak kell tekinteni a társbérletet és a jogerős bírói határozattal megosztott lakás lakrészeit.

(5) A villamosenergia támogatás egy hónapra jutó összege a (2) bekezdésben meghatározott fogyasztási mérték feletti kWh-ként 11 Ft, de legfeljebb havonta 5.000 Ft, kivéve, ha az ingatlan fűtése kizárólag villamosenergiával történik, ebben az esetben havonta legfeljebb 10.000 Ft.

(6) A villamosenergia támogatást 2022. október 1. napjától 2022. december 31. napjáig lehet benyújtani, a határidő elmulasztása jogvesztő. A támogatás a benyújtás hónapja első napjától 2022. december 31. napjáig kerül megállapításra.

(7) A villamosenergia támogatás iránti kérelemhez csatolni kell a kérelmező által ténylegesen lakott lakás vonatkozásában a kérelem benyújtását megelőző hónapra kiállított villamosenergia számlát, és a kérelmező lakáshasználatának hitelt érdemlő módon történő igazolását.

(8) A villamosenergia támogatást meg kell szüntetni

*a)* a jogosult kérelmére,

*b)* ha a jogosult meghal, vagy

*c)* ha a jogosult elköltözik.

A megszüntetés időpontja a megszüntetési ok felmerülése hónapjának utolsó napja.

(9) Nem lehet villamosenergia támogatást megállapítani azon lakás tekintetében, amelyre vonatkozóan gázártámogatás került megállapításra.

(10) A villamosenergia támogatás megállapítását követően a jogosultsági feltételek fennállását az eljáró hatóság a támogatási időszak alatt ellenőrizheti.

(11) A háztartásra vonatkozóan nem állapítható meg ismételten villamosenergia támogatás, amennyiben a támogatás a 4. § (13) bekezdésében foglaltakra tekintettel került megszüntetésre.”

**6. §**

A Rendelet 14. § (2) bekezdése helyébe a következő rendelkezés lép:

„(2) A támogatásra jogosult az a személy,

*a)* akinek egy vagy két fős háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 400 százalékát,

*b)* akinek 3 vagy több fős háztartásában az egy főre jutó jövedelem nem haladja meg az öregségi nyugdíj mindenkori legkisebb összegének 250 százalékát, vagy

*c)* aki 3 vagy több fős háztartásában kiskorú gyermeket nevel, és a háztartásban az egy főre jutó jövedelem nem haladja meg az öregségi nyugdíj legkisebb összegének 300 százalékát, és a háztartás tagjai egyikének sincs vagyona.”

**7. §**

A Rendelet 16. § (3) bekezdése helyébe a következő rendelkezés lép:

„(3) Kizárólag természetbeni ellátásként nyújtható

*a)* a gázártámogatás,

*b)* a villamosenergia támogatás.”

**8. §**

A Rendelet 14. § (4) bekezdésében a „8.000 Ft” szövegrész helyébe a „12.000 Ft” szöveg lép.

**9. §**

Hatályát veszti a Rendelet

*a)* 11. § d) pontja,

*b)* „2015. március 1-jét megelőzően önkormányzati ápolási díjban részesülő személyek részére nyújtott rendszeres települési támogatás” alcíme.

**10. §**

Ez a rendelet 2022. október 1-jén lép hatályba.

**(: Dr. Nemény András :)** **(: Dr. Károlyi Ákos :)**

**polgármester** **jegyző**